NOTA DE FUNDAMENTARE
la proiectul de hotărâre de Guvern pentru modificarea Hotărârii de Guvern nr. 71/2025 cu privire la stabilirea unor măsuri de prevenire a introducerii pe teritoriul Republicii Moldova a organismelor dăunătoare

	1. Denumirea sau numele autorului și, după caz, a/al participanților la elaborarea proiectului actului normativ

	Ministerul Agriculturii și Industriei Alimentare

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Elaborarea proiectului de hotărâre de Guvern pentru modificarea Hotărârii Guvernului nr. 71/2025 cu privire la stabilirea unor măsuri de prevenire a introducerii pe teritoriul Republicii Moldova a organismelor dăunătoare este prevăzută la acțiunea nr. 74, capitolul 12 „Siguranța alimentară, politici sanitare și fitosanitare" din Programul Național de Aderare a Republicii Moldova la Uniunea Europeană 2025–2029, aprobat prin Hotărârea Guvernului nr. 306/2025, cu următorii parametri:
– actele Uniunii Europene planificate pentru punere în aplicare: Regulamentul de punere în aplicare (UE) 2025/505 al Comisiei din 19 martie 2025 și Decizia de punere în aplicare (UE) 2017/2374 a Comisiei din 15 decembrie 2017;
– indicatorul de realizare: hotărâre de Guvern aprobată, care pune în aplicare cele două acte ale Uniunii Europene;
– termenul de aprobare în Guvern: noiembrie 2026.
Temeiul legal intern al reglementării este art. 41 alin. (2) și (3) din Legea nr. 422/2023 privind măsurile de protecție împotriva organismelor dăunătoare plantelor, potrivit căruia Guvernul aprobă lista plantelor, produselor vegetale și altor obiecte, inclusiv cerințele speciale aplicabile acestora, atunci când o plantă, un produs vegetal sau un alt obiect prezintă un risc legat de organisme dăunătoare din cauza probabilității de a găzdui un organism dăunător de carantină, iar riscul poate fi redus prin aplicarea măsurilor prevăzute în anexa nr. 2 la lege.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Problema care se propune a fi soluționată constă în riscul de introducere pe teritoriul Republicii Moldova a trei organisme dăunătoare de carantină — Phyllosticta citricarpa (McAlpine) Van der Aa, agentul patogen al petei negre a citricelor, Xanthomonas citri pv. citri și Xanthomonas citri pv. aurantifolii, agenții patogeni ai cancerului bacterian al citricelor — prin importul de fructe de citrice destinate exclusiv prelucrării industriale, în lipsa unor cerințe naționale privind circulația, depozitarea și prelucrarea acestor fructe pe teritoriul țării.
Fructele destinate exclusiv prelucrării industriale sunt introduse prin derogare de la cerințele generale de import aplicabile fructelor proaspete și nu pot fi plasate pe piață pentru consum direct. În lipsa unor cerințe privind traseul, destinația, condițiile de depozitare, condițiile de prelucrare și modul de gestionare a deșeurilor și subproduselor, aceste loturi constituie o cale de introducere a organismelor specificate care nu este supusă niciunei măsuri de reducere a riscului după momentul controlului la frontieră.
Cadrul normativ național în domeniul măsurilor de protecție împotriva organismelor dăunătoare plantelor este constituit de Legea nr. 422/2023 și de actele de implementare a acesteia: Hotărârea Guvernului nr. 71/2025, Hotărârea Guvernului nr. 161/2026, Hotărârea Guvernului nr. 679/2024, Hotărârea Guvernului nr. 558/2011, Hotărârea Guvernului nr. 333/2018 și Ordinul ministrului agriculturii și industriei alimentare nr. 140 din 6 septembrie 2024.
Implementarea noilor reglementări privind importul, prelucrarea și monitorizarea fructelor de citrice destinate procesării industriale implică o serie de obligații și beneficii pentru operatorii economici și autoritățile statului. 
Destinatarii direcți ai obligațiilor și reglementărilor din proiect include operatorii economici care vor trebui să se conformeze în mod direct noilor cerințe operaționale și de raportare, printre care:
- importatorii de fructe de citrice destinate prelucrării industrial, ei fiind destinatarii direcți ai obligațiilor de notificare prealabilă (conform pct. 3 și 4 din anexa nr. 4). Dimensiunea acestui grup este direct proporțională cu numărul de operatori economici care au realizat importuri la poziția tarifară 0805 în ultimii trei ani; 
- unitățile de prelucrare industrială a fructelor de citrice care este vizat direct de obligațiile ce țin de amplasarea instalațiilor, gestionarea riguroasă a deșeurilor și a subproduselor, precum și de păstrarea registrelor de trasabilitate. Numărul total al acestor unități urmează a fi completat în conformitate cu datele oficiale din registrul unităților de prelucrare a fructelor înregistrate de Agenția Națională pentru Siguranța Alimentelor (ANSA);
- operatorii spațiilor de depozitare care poartă responsabilitatea directă pentru depozitarea corectă și identificarea strict separată a loturilor de produse. Cifra exactă a operatorilor din această categorie este cunoscută din bazele de date ale ANSA.
Agenția Națională pentru Siguranța Alimentelor și subdiviziunile sale teritoriale are rolul de a recepționa notificările, de a-și exprima acordul privind deplasarea mărfurilor, de a supraveghea rutele de transport, de a aproba metodele sigure de distrugere a deșeurilor și de a verifica registrele de trasabilitate. Punerea în aplicare a acestor atribuții nu implică crearea de structuri administrative noi și nici alocarea de personal suplimentar, optimizarea făcându-se în cadrul resurselor existente.
Măsurile implementate au un impact pozitiv extins asupra sectorului agricol și a populației în special asupra producătorilor , deținătorii de plantații de plante-gazdă, ca beneficiari indirecți. Principalul avantaj pentru aceștia este protejarea directă a plantațiilor autohtone împotriva riscului major de introducere și răspândire a unor organisme specificate (dăunători sau boli de carantină) precum și asupra consumatorilor care vor beneficia indirect prin asigurarea unui nivel înalt de siguranță a tuturor produselor vegetale care sunt plasate pe piața internă.
Cerințele prevăzute în anexa nr. 4 nu se aplică tuturor operatorilor din sectorul comerțului cu fructe, ci exclusiv celor care introduc pe teritoriul Republicii Moldova fructe de citrice destinate exclusiv prelucrării industriale. Numărul acestor operatori este redus, iar cerințele nu afectează comerțul cu fructe proaspete destinate consumului uman, care rămâne supus regimului general de import.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Scopul proiectului este prevenirea introducerii și răspândirii unor organisme de carantină prin eșantionare mai riguroasă la anumite produse de origine vegetală din anumite țări și diminuarea riscului fitosanitar pe teritoriul Republicii Moldova, de asemenea este necesar ca cerințele în materie de verificare și control să fie mai riguroase importate din destinații noi.
Prin normele propuse, se modifică și se completează Hotărârea Guvernului nr. 71/2025 cu privire la stabilirea unor măsuri de prevenire a introducerii pe teritoriul Republicii Moldova a organismelor dăunătoare, după cum urmează:
- modificarea anexei nr. 1 prin reformularea integrală a clauzei de armonizare pentru a asigura trasabilitatea juridică formală a Regulamentului de punere în aplicare (UE) 2025/505. Totodată, textul anexei se completează cu o clauză de expirare, care stabilește limita de valabilitate a acestor măsuri temporare până la data de 31 martie 2028;
- abrogarea anexei nr. 3 deoarece Decizia UE 2011/787 preluată în această anexă a fost abrogată de Regulamentul UE 2025/1289 iar acest regulament a fost preluat în HG nr. 679/2024 pentru aprobarea Regulamentului privind aplicarea măsurilor de protecție împotriva organismelor dăunătoare plantelor, prin ultima modificare; 
- completarea cu anexa nr. 4 în structura hotărârii de bază. Aceasta transpune Decizia de punere în aplicare (UE) 2017/2374 a Comisiei și reglementează condițiile obligatorii de circulație, depozitare și prelucrare industrială pe teritoriul național a anumitor fructe din genul Citrus L. și hibrizilor acestora, provenite din țări terțe. Prin acest mod de încorporare, proiectul nu creează paralelisme legislative, ci utilizează tehnica modificării și completării direct pe textul actului de bază, asigurând coerența normativă necesară activității Agenției Naționale pentru Siguranța Alimentelor.
Principalele obiective ale intervenției statului:
- teritoriu protejat de riscul introducerii și răspândirii unor specii de organisme dăunătoare, prin intermediul plantelor și a produselor vegetale; 
- producători agricoli protejați de impactul negativ al unor specii de organisme dăunătoare în procesul de producție;
- mediu sănătos de viață;
- păstrarea volumului și calității produselor vegetale recoltate;
- produse vegetale sigure, sub aspect de inofensivitate.
În vederea asigurării unei aplicări conforme cu obiectivele armonizării cu legislația Uniunii Europene, la interpretarea și aplicarea normelor noi introduse prin proiectul de hotărâre de modificare se va ține cont și de prevederile Regulamentului de punere în aplicare (UE) 2025/505 și Decizia de punere în aplicare (UE) 2017/2374, inclusiv de considerentele (Preambul) acesteia, care explică intenția legiuitorului european și scopurile urmărite prin instituirea cadrului legal de prevenire a introducerii organismelor de carantină și a mecanismelor fitosanitare aferente. 
Astfel, se consideră necesar aprobarea proiectului propus, pentru a nu avea impact negativ asupra agenților economici și a economiei naționale.

	3.2. Opțiunile alternative analizate și motivele pentru care acestea nu au fost luate în considerare

	Opțiunea „a nu face nimic”, este evaluată în baza celor mai recente evoluții tehnice și științifice privind prevenirea și menținerea sub control a organismului dăunător specificat, însă ultimele rapoarte fitosanitare la nivel internațional nu sunt îmbucurătoare pentru agricultură. Odată cu creșterea temperaturii globale ariile de răspândire a organismelor dăunătoare sunt din ce în ce mai vaste, integrând și acele țări care până nu demult nici nu aveau tangență cu așa organisme, iar globalizarea comerțului este unul din cele mai sigure căi de transportare a dăunătorilor de pe un continent pe altul. Aclimatizarea organismelor în condiții noi de trai pentru ele și având gazdă plante pe care dezvoltarea lui poate avea consecințe nefaste pentru cultura dată, care până la moment nu se cunosc este o problemă care necesită  investiții majore ce nu pot fi recuperate sau pierderea în totalitate a roadei. Probabilitatea aclimatizării pe unele gazde care sunt mai susceptibile la Citrus Black Spot decât pe altele își crește șansele de infecție, pe orice plantă de citrice care este stresată din punct de vedere nutrițional (https://www.aphis.usda.gov/news/program-update/aphis-modifies-quarantine-requirements-citrus-black-spot-phyllosticta )
În cazul introducerii în țară a dăunătorilor specificați și în lipsa reglementărilor armonizate și modificate conform cercetărilor recente, nu va fi posibil întreprinderea măsurilor de prevenire a răspândirii acestora iar combaterea lor va fi mult mai dificilă în lipsa unor măsuri clare și unificate. 
Totodată, opțiunea în cauză nu poate fi examinată drept o opțiune realistă, deoarece Guvernul este obligat să aducă actele sale normative în concordanță cu acquis-ul european, ținând cont de prevederile Acordului de Asociere. 
Intrarea în vigoare a prevederilor date, pentru neadmiterea pătrunderii organismelor dăunătoare de carantină pe teritoriul țării, se planifică a fi conform prevederilor standard a Legii nr. 100/2017 cu privire la actele normative.

	4. Analiza impactului de reglementare

	4.1. Impactul asupra sectorului public

	Promovarea prezentului proiect de hotărâre presupune fortificarea directă a capacităților instituționale ale Republicii Moldova în domeniul sănătății plantelor, generând efecte administrative și operaționale prin eficientizarea structurilor existente fără costuri suplimentare. Procesul de fortificare instituțională prin cadre de înaltă calificare, laboratoare acreditate internațional și echipamente de ultimă generație se derulează deja în conformitate cu Hotărârea Guvernului nr. 524/2024 cu privire la organizarea și funcționarea Instituției Publice „Centrul Național Sănătatea Animalelor, Plantelor și Siguranța Alimentelor”. Prin urmare, implementarea noilor reglementări nu necesită instituirea unor structuri administrative noi, angajarea de personal adițional sau alocarea de cheltuieli suplimentare de la bugetul de stat, toate activitățile fiind acoperite din resursele și bugetul operațional curent al Agenției Naționale pentru Siguranța Alimentelor (ANSA).
Astfel, implementarea cadrului normativ propus va avea următoarele efecte pozitive:
- ajustarea legislației naționale în domeniul fitosanitar la cerințele europene privind supravegherea și controlul mărfurilor supuse regimului de carantină fitosanitară;
- fortificarea capacităților de control fitosanitar;
- evitarea barierelor la import a produselor de origine vegetală;
- protejarea intereselor consumatorului;
- protejarea teritoriului țării de pătrunderea și diseminarea organismelor de carantină;
- economisirea resurselor financiare necesare măsurilor de eradicare a dăunătorilor;
- siguranța mărfurilor de origine vegetală plasate pe piața internă.
Analiza riscului dăunătorilor sau identificarea, evaluarea si gestionarea riscurilor introducerii dăunătorilor plantelor în țară și asigurarea transportării produselor vegetale în condiții de siguranță este un instrument de asistență decizională care ajută evaluatorii de risc și managerii de risc să ia o decizie corectă. Analiza riscului este un mod care te ajută să decizi care este cea mai potrivita acțiune pentru a reduce riscul de a determina apariția dăunătorilor plantelor și un mod de asigurare că plantele și produsele acestora sunt transportate în siguranța între țări. 

	4.2. Impactul financiar și argumentarea costurilor estimative

	Impactul asupra bugetului public național nu presupune cheltuieli suplimentare. Proiectul nu prevede majorarea statelor de personal sau achiziționarea de echipamente noi. Finanțarea activităților curente cum ar fi controale fizice, prelevări de probe, inspecții vizuale la frontieră sunt deja finanțate din bugetul ANSA. Se preconizează menținerea sau creșterea ușoară a veniturilor colectate din tarifele pentru serviciile de laborator din testarea probelor de citrice importate, achitate de către importatori.
Deși nu sunt necesare fonduri noi, optimizarea resurselor existente se vor concentra pe trei direcții operaționale prevăzute în regulamente:
- costurile de eșantionare și testarea în laborator;
- costuri de inspecție și monitorizare la posturile vamale;
- gestionarea fluxului de informații și liste oficiale.
Punerea în aplicare a prezentului act normativ nu necesită costuri bugetare suplimentare.
Concomitent, prevenirea introducerii organismelor specificate evită cheltuielile bugetare care ar fi necesare pentru finanțarea măsurilor de izolare, eradicare și lichidare a eventualelor focare, potrivit art. 104 alin. (2) și (4) din Legea nr. 422/2023.

	4.3. Impactul asupra sectorului privat

	Implementarea prezentului act normativ are un impact direct și pozitiv asupra predictibilității economice a producătorilor agricoli și a operatorilor implicați în comerțul internațional cu produse vegetale, prin prevenirea unor pierderi financiare. Impactul economic se reflectă pe costuri și investiții prin prevenirea cheltuielilor suplimentare operaționale pentru culturile anuale. În lipsa măsurilor de control riguros la frontieră impuse de proiect, pătrunderea unor noi agenți patogeni de carantină ar genera tratamente fitosanitare neprevăzute. Costul estimativ pentru tratamentul fitosanitar suplimentar al unui hectar cultivat cu culturi anuale este evaluat între 650 și 1000 lei/ha, variind în funcție de cultură, asolament, evoluția condițiilor climatice și norma de consum a produselor de uz fitosanitar. Pentru sectorul pomicol, costurile suplimentare destinate combaterii noilor riscuri biologice diferă major în funcție de biologia soiurilor și condițiile meteo din anul de vegetație. Pentru soiurile timpurii, sunt necesare investiții adiționale de protecție estimate la 500–600 dolari SUA/ha. Pentru soiurile tardive, în special cele sensibile și în anii cu presiune ridicată de infecție (umiditate crescută, temperaturi mari, punct de rouă pronunțat), costurile de combatere cresc substanțial, ajungând la aproximativ 1200–1300 dolari SUA/ha. În cazul în care o plantație multianuală este afectată integral de organismele dăunătoare de carantină, pagubele majore pot conduce la eliminarea definitivă a acesteia din circuitul agricol. Costurile pentru reînființarea completă a plantațiilor compromise sunt extrem de ridicate pentru sectorul privat: înființarea unui hectar de plantație intensivă de măr necesită o investiție de circa 800 mii lei/ha. Înființarea unui hectar de plantație de nuc variază între 40 și 50 mii lei/ha, în funcție de densitatea materialului săditor, între 140 și 204 bucăți/ha. Obligativitatea conformării importatorilor la noile cerințe fitosanitare restrictive cum ar fi notificări prealabile și trasabilitate industrială elimină riscul introducerii pe piață a loturilor infestate. Deși impune rigori logistice administrative noi, acest cadru elimină riscul de pierdere integrală a investițiilor și garantează siguranța circuitului comercial internațional.
Necesitatea conformării și respectării de către importatori a cerințelor fitosanitare  prevăzute în actul normativ, vor conduce la excluderea pierderii investițiilor în agricultură. Proiectul subliniază caracterul strict targetat al măsurii: regulile nu se aplică comercianților de fructe de citrice proaspete destinate consumului uman, protejând astfel restul pieței de retail.

	4.4. Impactul social

	Adoptarea prezentului proiect de hotărâre are un impact social direct, axat pe garantarea securității alimentare, protecția sănătății populației și menținerea stabilității forței de muncă în sectorul rural. În lipsa intervenției reglementate a statului, noul cadru legislativ identifică următoarele riscuri și deficiențe sociale majore:
- prevenirea crizelor de aprovizionare și protejarea accesului la alimente sigure prin menținerea sub control și stoparea la frontieră a riscurilor biologice fitosanitare, bacterii și fungi, garantează inofensivitatea produselor vegetale plasate pe piața internă. Acest fapt protejează direct interesele consumatorilor autohtoni și previne lipsa de alimente de bază, cum ar fi fructele autohtone;
- reducerea presiunii chimice asupra comunităților rurale prin blocarea organismelor de carantină înainte de pătrunderea lor pe teritoriul național limitează extinderea suprafețelor tratate cu produse de uz fitosanitar. Prin evitarea creșterii cantităților de pesticide sau bactericide aplicate per hectar, statul protejează sănătatea publică a populației din zonele rurale și scade riscul expunerii la reziduuri toxice;
- stabilitatea economică a gospodăriilor și protecția locurilor de muncă. Agricultura constituie o sursă principală de venit pentru o parte semnificativă a populației Republicii Moldova. Prevenirea compromiterii totale a recoltelor pentru perioade de 3–5 ani protejează micii producători de pierderi financiare neprevăzute și previne pierderea locurilor de muncă din sectorul pomicol și cel al cultivării culturilor anuale, reducând riscul creșterii șomajului și a migrației rurale;
- onorarea angajamentelor internaționale și integrarea europeană. Intervenția legislativă elimină riscul neîndeplinirii obligațiilor fitosanitare asumate în cadrul convențiilor internaționale la care Republica Moldova este parte. De asemenea, implementarea noului cadru sprijină realizarea directă a acțiunilor stabilite în Planul național pentru aderarea Republicii Moldova la Uniunea Europeană, oferind societății garanția alinierii la standardele europene de calitate a vieții.

	4.4.1. Impactul asupra datelor cu caracter personal

	Nu este aplicabil.

	4.4.2. Impactul asupra echității și egalității de gen

	Nu este aplicabil.

	4.5. Impactul asupra mediului

	Impactul proiectului asupra mediului se structurează pe următoarele componente:
1. Reducerea riscului de răspândire a ciupercilor dăunătoare prin izolarea patogenului Phyllosticta citricarpa. Prin alinierea la regulamentele europene, proiectul blochează pătrunderea în mediul înconjurător a acestei ciuperci.
2. Protejarea indirectă a ecosistemelor agricole locale prin limitarea utilizării ulterioare de pesticide. Prin stoparea la frontieră a organismelor dăunătoare, se evită infestarea culturilor din Republica Moldova iar, indirect, acest lucru previne necesitatea de a folosi ulterior cantități masive de pesticide sau bactericide convenționale pentru combaterea unor eventuale focare, reducând presiunea chimică asupra mediului. 

	4.6. Alte impacturi şi informaţii relevante

	Nu este aplicabil.

	5. Compatibilitatea proiectului actului normativ cu legislația UE

	Prezentul proiect pune în aplicare următoarele acte ale Uniunii Europene:
– pune în aplicare Regulamentul de punere în aplicare (UE) 2025/505 al Comisiei din 19 martie 2025 de modificare a Regulamentului de punere în aplicare (UE) 2022/632 în ceea ce privește prelungirea măsurilor temporare privind fructele specificate originare din Argentina, Brazilia, Africa de Sud, Uruguay și Zimbabwe pentru a preveni introducerea și răspândirea în Uniune a organismului dăunător Phyllosticta citricarpa (McAlpine) Van der Aa, CELEX: 32025R0505;
– pune în aplicare Decizia de punere în aplicare (UE) 2017/2374 a Comisiei din 15 decembrie 2017 de stabilire a condițiilor pentru circulația, depozitarea și prelucrarea anumitor fructe și a hibrizilor lor, originare din țări terțe, în vederea împiedicării introducerii în Uniune a anumitor organisme dăunătoare, CELEX: 32017D2374.
Gradul de transpunere se indică expres, pentru fiecare act, în tabelele de concordanță, potrivit pct. 33 din Regulamentul privind armonizarea legislației Republicii Moldova cu legislația Uniunii Europene, aprobat prin Hotărârea Guvernului nr. 1171/2018. Prevederile Uniunii Europene neaplicabile sunt calificate distinct în tabelele de concordanță.
Art. 3 alin. (3) din Decizia (UE) 2017/2374 este pus în aplicare prin adaptare la ordinea juridică națională. Ipoteza reglementată de norma UE — circulația fructelor specificate în alt stat membru decât cel prin care au fost introduse în Uniune, cu acordul organismelor oficiale responsabile din statele membre în cauză — presupune existența a două jurisdicții distincte. Republica Moldova, ca stat unitar care nu este membru al Uniunii Europene, nu prezintă această configurație: punctul de trecere a frontierei de stat și locul prelucrării industriale se află în jurisdicția aceleiași autorități competente. Echivalentul funcțional, reflectat la pct. 5 și 6 din anexa nr. 4, este acordul autorității competente naționale, exprimat în cadrul controlului oficial la punctul de trecere a frontierei de stat, cu cooperarea subdiviziunilor teritoriale — soluție confirmată de art. 7 alin. (2) din Regulamentul (UE) 2022/632.
Pentru înlăturarea oricărui risc de interpretare a acestei norme în sensul instituirii unei proceduri de autorizare, pct. 5 al anexei nr. 4 prevede expres că acordul privind deplasarea nu constituie act permisiv în sensul Legii nr. 160/2011, nu se solicită printr-o procedură separată și nu este supus plății.
Art. 4 alin. (1) și art. 5 alin. (1) din Decizia (UE) 2017/2374 — potrivit cărora instalațiile de prelucrare și spațiile de depozitare trebuie să fie înregistrate oficial și autorizate în acest scop — sunt puse în aplicare prin norme de trimitere la actele legislative naționale care reglementează aceste regimuri: art. 65–67 și art. 41 din Legea nr. 422/2023, Legea nr. 82/2024 privind controalele oficiale în domeniul agroalimentar și Legea nr. 306/2018 privind siguranța alimentelor. Proiectul nu instituie acte permisive suplimentare celor prevăzute de actele legislative menționate, ceea ce este stipulat expres la pct. 7 și 11 ale anexei nr. 4, în conformitate cu lit. d) art. 5 din Legea nr. 160/2011.
Întru asigurarea compatibilității proiectului cu actele Uniunii Europene, au fost elaborate Tabelul comparativ și tabelele de concordanță, restructurate potrivit anexei nr. 2 la Hotărârea Guvernului nr. 1171/2018, pe rânduri distincte pentru fiecare articol, alineat și literă.

	5.1. Măsuri normative necesare pentru transpunerea actelor juridice ale UE în legislația națională

	Proiectul de act normativ asigură un grad ridicat de compatibilitate cu acquis-ul comunitar. Acesta nu creează divergențe normative, ci, dimpotrivă, elimină decalajele dintre legislația națională, HG nr. 71/2025 și noile descoperiri științifice validate la nivel european.
Pentru transpunerea deplină și eficientă a actelor juridice, proiectul prevede următoarele mecanisme normative în legislația națională:
- actualizarea anexelor Hotărârii de Guvern nr. 71/2025 prin completarea anexei nr. 1, abrogarea anexei nr. 3 și completarea cu anexa nr. 4;
- stabilirea unor termene stricte de aplicare și valabilitate prin introducerea clauzelor de expirare;
- instituirea de obligații procedurale și mecanisme de control pentru autoritatea competentă (ANSA); 
- obligativitatea pentru operatorii economici de notificare prealabilă a fiecărui container importat și păstrarea registrelor de trasabilitate industrială timp de minimum 3 ani.
Implementarea acestui proiect va permite Republicii Moldova să aplice un regim fitosanitar echivalent cu cel al statelor membre UE, eliminând barierele tehnice în comerț și oferind un nivel de protecție a teritoriului similar cu cel din spațiul comunitar.
Întru asigurarea compatibilității proiectului propus cu actul european, a fost elaborat Tabelul comparativ și Tabelul de concordanță a proiectului de hotărâre de Guvern, în conformitate cu prevederile Regulamentului privind armonizarea legislației Republicii Moldova cu legislația Uniunii Europene, aprobat prin Hotărârea Guvernului nr.1171/2018.  

	5.2. Măsuri normative care urmăresc crearea cadrului juridic intern necesar pentru implementarea legislației UE

	Măsurile normative din acest proiect se concentrează pe instituirea de mecanisme de control, definirea competențelor instituționale și stabilirea obligațiilor legale pentru operatorii economici. Aceste măsuri transformă regulamentele europene în instrumente juridice direct aplicabile pe teritoriul Republicii Moldova prin următoarele acțiuni legislative: delegarea de atribuții și competențe instituționale către Agenția Națională pentru Siguranța Alimentelor, instituirea procedurilor obligatorii de control și eșantionare la frontieră și crearea de obligații juridice și restricții pentru operatorii economici privați, condiționarea amplasării instalațiilor pentru agenții economici care prelucrează aceste produse.
Aprobarea prevederilor în cauză vine întru necesitatea facilitării prevenirii infestării cu dăunători care până la moment nu sunt cunoscuți pe teritoriul țării noastre, iar implementarea completă a acestor rigori va contribui la asigurarea prevenirii de introducere, răspândire și eradicare a organismelor dăunătoare. 

	6. Avizarea și consultarea publică a proiectului actului normativ

	Proiectul a fost avizat de:
- Ministerul Mediului;
- Ministerul Dezvoltării Economice și Digitalizării;
- Ministerul Infrastructurii și Dezvoltării Regionale;
- Ministerul Educației și Cercetării;
- Ministerul Afacerilor Interne;
- Ministerul Finanțelor;
- Ministerul Sănătății;
- Grupul de lucru al Comisiei de stat pentru reglementarea activității de întreprinzător; 
- Centrul de Armonizare a Legislației; 
- Agenția Națională pentru Siguranța Alimentelor.
În scopul respectării prevederilor Legii nr. 239/2008 privind transparența în procesul decizional, anunțul privind inițierea elaborării proiectului a fost plasat pe platforma particip.gov.md și pe pagina web oficială a Ministerului Agriculturii și Industriei Alimentare, la adresa: https://particip.gov.md/ro/document/stages/*/16637 , proiectul de hotărâre și Nota de fundamentare pot fi accesate nemijlocit la această adresă.
Totodată, prin scrisoarea nr. 10-07/89/1864 din 26.06.2026 proiectul și Nota de fundamentare au fost expediate spre consultare asociațiilor de profil și instituțiilor din mediul academic. Propuneri pe marginea acestei solicitări nu au fost recepționate.
Precizăm că, potrivit anexei nr. 4, cerințele proiectului se adresează unui număr redus de operatori economici: importatorii de fructe de citrice destinate exclusiv prelucrării industriale și unitățile de prelucrare a acestora, ceea ce a determinat orientarea consultărilor către asociațiile care reprezintă aceste categorii.

	7. Concluziile expertizelor

	În conformitate cu art. 35 din Legea nr. 100/2017 cu privire la actele normative, proiectul hotărârii de Guvern a fost supus expertizei de compatibilitate cu legislația UE de către Centrul de Armonizare a Legislației cu expunerea opiniei asupra compatibilității cu legislația UE și includerea în Tabelul de sinteză.
Ulterior, proiectul hotărârii de Guvern definitivat în baza avizelor recepționate urmează a fi supus expertizei anticorupție de către Centrul Național Anticorupție și Ministerul Justiției, în conformitate cu prevederile art. 36 și 37 din Legea 100/2017 cu privire la actele normative.

	8. Modul de încorporare a actului în cadrul normativ existent

	Prin proiectul dat se modifică HG  nr. 71/2025 cu privire la stabilirea unor măsuri de prevenire a introducerii pe teritoriul Republicii Moldova a organismelor dăunătoare, prin modificarea anexei nr. 1, abrogarea anexei nr. 3 și completarea cu anexa nr. 4. 
Prezentul proiect nu implică modificarea altor acte normative în vigoare.

	9. Măsurile necesare pentru implementarea prevederilor proiectului actului normativ

	Implementarea prevederilor proiectului se realizează de Agenția Națională pentru Siguranța Alimentelor, prin ajustarea planului anual de control, fără instituirea unor structuri administrative noi și fără alocarea de cheltuieli suplimentare de la bugetul de stat.
Măsurile de implementare sunt următoarele:
1. stabilirea, prin act al autorității competente, a modului de recepționare și evidență a notificărilor prevăzute la pct. 3 și 4 ale anexei nr. 4, cu integrarea în sistemul informațional „e-ANSA";
2. stabilirea modului în care se exprimă acordul privind deplasarea, prevăzut la pct. 5 al anexei nr. 4, în cadrul controlului oficial la punctul de trecere a frontierei de stat, cu asigurarea comunicării către subdiviziunea teritorială de la locul prelucrării industriale;
3. asigurarea capacității de testare de laborator pentru identificarea organismelor specificate, prin implementarea și menținerea acreditării schemelor de testare în cadrul Instituției Publice „Centrul Național Sănătatea Animalelor, Plantelor și Siguranța Alimentelor", potrivit Hotărârii Guvernului nr. 524/2024;
4. instruirea personalului de inspecție de la punctele de trecere a frontierei de stat privind aplicarea cerințelor anexei nr. 4, inclusiv privind identificarea loturilor destinate exclusiv prelucrării industriale;
5. aprobarea, potrivit pct. 9 al anexei nr. 4, a metodelor de distrugere a deșeurilor și subproduselor justificate din punct de vedere tehnic;
6. verificarea, în cadrul controalelor oficiale, a registrelor de trasabilitate ținute de operatorii de prelucrare potrivit pct. 10 al anexei nr. 4.
Pentru punerea în aplicare eficientă a prevederilor proiectului, operatorii economici au următoarele obligații: transmiterea către autoritatea competentă a detaliilor fiecărui container: volumul, numerele de identificare, data preconizată a introducerii, punctul de trecere a frontierei de stat și datele instalației de destinație înainte de sosirea fizică la punctul de trecere a frontierei de stat; informarea autorității competente cu privire la orice modificare a acestor informații; transportarea loturilor direct și fără întârziere la instalația de prelucrare sau la spațiul de depozitare declarat; păstrarea registrelor de trasabilitate timp de cel puțin trei ani. 

